ગુજરાત વિધાનસભાની ચૂંટણી માટે રવિવારે કોંગ્રેસે 77 ઉમેદવારોના નામ જાહેર કરતા જ રવિવાર સાંજ સુધી એક બીજાને લઇને સકારાત્મક રહેલા પાસ અને કોંગ્રેસ વચ્ચે અચાનક જ દૂરી સર્જાઇ છે. સુરતના વારછામાં પાસના નેતાને ટિકિટ ના મળવાથી પાટીદારોએ કોંગ્રેસની ઓફિસમાં તોડફોડ કરી છે. જેના કારણે આગમાં ઘી હોમવા જેવી સ્થિતિ ઊભી થઇ છે. ઉલ્લેખનીય છે કે આ વાત બાદ ગુજરાત કોંગ્રેસના પ્રભારી અશોક ગેહલોતે આ ઘટનાને વખોડી છે. તેમણે કહ્યું કે હાર્દિક પટેલ અને તેમના કાર્યકર્તાઓએ ધીરજ રાખવી જોઇએ. આવી વસ્તુઓનો અંત ચર્ચા દ્વારા પણ આવી શકે છે. સાથે જ તેમણે આ મામલે ગુજરાતના મુખ્યમંત્રી વિજય રૂપાણીને પણ પોતાના કામ પર ધ્યાન રાખવાની સલાહ આપી છે.